Peugeot 206

Το **Peugeot 206** είναι supermini αυτοκίνητο πόλης της κατηγορίας B, που παρήχθη από τη γαλλική αυτοκινητοβιομηχανία Peugeot, από τον Μάιο του 1998 έως τον Δεκέμβριο του 2012 στη Γαλλία, ενώ η παραγωγή του συνεχίστηκε για λίγα χρόνια ακόμα σε κάποιες χώρες άλλων ηπείρων. Τελικώς, η παραγωγή του σε παγκόσμια κλίμα έληξε οριστικά μόλις το 2023, μετά από 25 χρόνια ζωής, όταν σταμάτησε να κατασκευάζεται στο Ιράν, την τελευταία χώρα που ακόμα παραγόταν. Αντικατέστησε το Peugeot 205 και αντικαταστάθηκε τον Απρίλιο του 2006 από το Peugeot 207.

Εξακολουθεί να κατέχει τον τίτλο του δημοφιλέστερου μοντέλου της Peugeot όλων των εποχών, καθώς μέχρι τον Δεκέμβριο του 2012 που έληξε η γαλλική παραγωγή του είχαν πουληθεί 8.358.217 αντίτυπα σειράς 206 διεθνώς, ενώ η συνολική παραγωγή του παγκοσμίως έφτασε τα 10 εκατομμύρια αντίτυπα το 2017.

## Εκδοχές αμαξώματος

Το πρόγραμμα για τη δημιουργία του διαδόχου για το επίσης δημοφιλέστατο Peugeot 205 εγκρίθηκε στις 7 Απριλίου 1994 από τον Jacques Calvet, τότε πρόεδρο της Peugeot, και εξελίχθηκε υπό τον κωδικό «πρότζεκτ T1», με αρχικό στόχο για το μοντέλο να φτάσει στην αγορά το 1997. Η εσωτερική σχεδιαστική ομάδα ήταν υπό την ηγεσία του επικεφαλής για την αισθητική της Peugeot Murat Günak και του σχεδιαστή Gérard Welter. Η συνολική εξέλιξη του πρότζεκτ κόστισε 6,3 δις γαλλικά φράγκα.

Για πρώτη φορά κυκλοφόρησε στην αγορά τον Σεπτέμβριο του 1998, για τη σεζόν (model year) του 1999, σε εκδοχές 3-πορτο και 5-πορτο hatchback, ενώ τον Σεπτέμβριο του 2000 προστέθηκε μια 2-πορτη εκδοχή coupé cabriolet, γνωστή ως **206 CC**. Επίσης, τον Σεπτέμβριο του 2001 εισήχθη ένα 5-πορτο station wagon, γνωστό ως **206 SW**, και τελικώς τον Σεπτέμβριο του 2005 και μια 4-πορτη σεντάν εκδοχή (γνωστή ως **206 SD**), η οποία όμως δεν κυκλοφόρησε ποτέ στη Δυτική και στη Νότια Ευρώπη.

## Εκδοχή στην Κίνα
[thumb|left|Citroën C2 κινεζικής κατασκευής, στη [Σαγκάη, Κίνα.]]

Τον Οκτώβριο του 2006, μπήκε στην παραγωγή και παρουσιάστηκε στην κινέζικη αγορά τον επόμενο μήνα ένα μοντέλο με βάση το Peugeot 206, παραγωγής και διαθεσιμότητας αποκλειστικά στην Κίνα, υπό την ονομασία Citroën C2, ως προϊόν της κοινοπραξίας **Dongfeng Peugeot-Citroën Automobile**. Μάλιστα δεν βασίστηκε τεχνολογικά στο Citroën C2 ευρωπαϊκής παραγωγής, αλλά στο Peugeot 206.

Εδώ να σημειωθεί ότι από το 1994 έως το 2021 οι ξένες αυτοκινητοβιομηχανίες εξαναγκάζονταν, λόγω της κινεζικής νομοθεσίας, να δημιουργήσουν μια κοινή επιχείρηση / κοινοπραξία (50:50) με μια κινεζική εταιρεία προκειμένου να παράγουν αυτοκίνητα επί κινεζικού εδάφους, γλιτώνοντας έτσι τους φόρους εισαγωγής. Το κέρδος της Κίνας από αυτή τη κίνηση ήταν ότι οι τοπικές αυτοκινητοβιομηχανίες απέκτησαν τεχνολογική και επιχειρησιακή τεχνογνωσία στη παραγωγή αυτοκινήτων.

Από την 1η Ιανουαρίου 2022, ωστόσο, τα πράγματα άλλαξαν, με την Κίνα να επιτρέπει σε όλες τις ξένες αυτοκινητοβιομηχανίες να κατασκευάζουν, αν θέλουν, αυτοκίνητα στη Κίνα αποκλειστικά μόνες τους.

## Ανανέωση του 2008
thumb|left|Peugeot 207 Compact Sedan του 2009.

Μια ανανεωμένη εκδοχή του Peugeot 206 παρουσιάστηκε αρχικά στη Λατινική Αμερική τον Σεπτέμβριο του 2008, και στην Κίνα τον Νοέμβριο του 2008, σε εκδοχές hatchback, sedan και station wagon, που όλες ονομάζονταν πλέον **207 Compact** στη Λατινική Αμερική, και **207** σκέτο στην Κίνα. Η νέα αυτή εκδοχή παρουσιάστηκε τελικώς στην Ευρώπη τον Φεβρουάριο του 2009, αποκλειστικά σε hatchback αμάξωμα, και υπό την ονομασία **Peugeot 206+**.

## Αντικατάσταση
[thumb|left|Peugeot 206+ στο [Ντίσελντορφ, Γερμανία.]]
thumb|left|Το πίσω μέρος του προηγούμενου μοντέλου.

Αν και ο επίσημος διάδοχος του 206, το Peugeot 207 παρουσιάστηκε τον Απρίλιο του 2006, το 206 συνέχιζε να είναι τόσο δημοφιλές (ενδεικτικώς, το αμέσως προηγούμενο έτος πριν την αντικατάσταση, το 2005, οι πωλήσεις του έφτασαν τα 800.000 αντίτυπα) που αποφασίστηκε η συνέχιση της παραγωγής του, παράλληλα με τον διάδοχό του. Μάλιστα, όπως προαναφέρθηκε, τους τελευταίους μήνες του 2008 έγινε μια έντονη αισθητική ανανέωση στο 206, το οποίο απέκτησε ένα νέο μπροστινό μέρος, παρόμοιο με αυτό του 207, μαζί με νέας σχεδίασης πίσω φώτα και προφυλακτήρα, ενώ έλαβε και κοσμητικές επεμβάσεις στο σαλόνι, με εμφανέστερη το εντελώς καινούριο ταμπλό. Το βελτιωμένο μοντέλο κυκλοφόρησε στην Ευρώπη ως **Peugeot 206+** (όπως προαναφέρθηκε) και συνέχισε να διατίθεται για αρκετά χρόνια ακόμα σε πολλές αγορές διεθνώς, αν και στην Ευρώπη τελικώς αποσύρθηκε τον Μάιο του 2013. Ειδικότερα στην Κίνα, ως **Peugeot 207** σκέτο, και στη Λατινική Αμερική, ως **Peugeot 207 Compact**, συνέχισε να διατίθεται μέχρι το 2015 και τον Ιανουάριο του 2017, αντίστοιχα.

Για την ιστορία, ο παράλληλος διάδοχος Peugeot 207 βασίστηκε σε μια επιμηκυμένη εκδοχή της πλατφόρμας του Citroën C3. Ως αποτέλεσμα, αν και τυπικώς συνέχισε να ανήκει στην κατηγορία Β (supermini αυτοκίνητα πόλης), το μήκος του έφτανε τα 4,03 μέτρα και ήταν ένα από τα μεγαλύτερα της κατηγορίας του.

## Αναφορές


## Βιβλιογραφία
* Dieter Korp: Peugeot 206 (ab Oktober 1998). Jetzt helfe ich mir selbst, Band 215, Motorbuch Verlag, Stuttgart 2000, ISBN 3-613-02082-3.

## Εξωτερικοί σύνδεσμοι

* Γνωριμία με το Peugeot 206 (4Τροχοί - Ιούλιος 1998)
* Δοκιμή των Peugeot 205 1.1 και 1.4 (4Τροχοί - Οκτώβριος 1998)
* Δοκιμή του Peugeot 206 GTi (4Τροχοί - Σεπτέμβριος 1999)
* Δοκιμή του Peugeot 206 1.4 XT (4Τροχοί - Μάρτιος 2001)
* Δοκιμή του Peugeot 206 CC 1.6 (4Τροχοί - Απρίλιος 2001)
* Αριστεία του Peugeot 206 CC (4Τροχοί - Ιανουάριος 2002)
* Γνωριμία με τα Peugeot 206 SW (4Τροχοί - Ιούλιος 2002)
* Γνωριμία με τα Peugeot 206 RC (4Τροχοί - Ιούνιος 2003)

Κατηγορία:Μοντέλα Peugeot
Κατηγορία:Αυτοκίνητα πόλης
Κατηγορία:Γαλλικά αυτοκίνητα
Κατηγορία:Αυτοκίνητα ράλλυ